Kuffa, Štefan, poslanec NR SR (2013-12-13):
Ďakujem za slovo. Vážení kolegovia, kolegyne, vážená pani podpredsedníčka, vážený pán generálny prokurátor. To ešte dvakrát sa máme uvidieť? (Zasmiatie sa rečníka.) Možnože to bude aj viac ako dvakrát, hej. Toľko je to asi do toho volebného obdobia. Vážená pani spravodajkyňa, milá kolegyňa, dovoľte mi niekoľko slov. Ja som vás tak pozorne počúval, pán generálny prokurátor, ja to tak trošku, možno bude taký iný uhol pohľadu, ale som si urobil aj niekoľko poznámok a páčila sa mi tá vaša veta, ktorú ste tak povedali veľmi odvážne. Ja vám držím aj palce, aby ste ju aj naplnili. A naozaj to tu ešte neodznelo. A tá veta bola, budem ju parafrázovať, „prokurátori sa odučili pracovať“. To už tuná kolegovia to tak spomínali, ale ja som si ju tiež, túto vetu, poznačil. No, keby ste nám potom v záverečnej reči povedali aj, ako ich chcete zase naučiť pracovať, hej. Lebo toto je naozaj veľký problém tejto krajiny a budeme tu stále pertraktovať tieto témy, ktoré tu sú. A myslím si, že naozaj tá legislatíva, ktorá tu je, tak nie je taká k zahodeniu, je dobrá, ale len aby sa tie zákony dokázali implementovať aj prakticky využívať v tej reálnej praxi. A to sú vlastne aj súdy, aj prokuratúry. Aj vymožiteľnosť práva aby tu bola oveľa efektívnejšia. Ak sa vám to podarí, tak ja vám teda držím palce. Viete, pán generálny prokurátor, vy ste tu dneska, ale kolega predrečník už vás dvakrát povýšil do pozície ministra, tak ešte dvakrát prídete, budete odchádzať ako premiér z tejto rokovacej sály, no tak to ma len tak napadlo. No, takisto z tej vašej predloženej správy ste tu, myslím si, že veľmi správne pomenovali ten problém, že prieťahy, ktoré sú vo vyšetrovaniach, tak veľakrát sú to prieťahy, ktoré, hej, sú na polícii, a ste boli aj za to kritizovaný, takže ste si zrejme aj odniesli za tento výrok aj to svoje, ale tu ste to pekne aj tak doplnili. Áno, veľakrát je to tak, že tí vyšetrovatelia, veľakrát tá ich profesná a odborná činnosť, alebo tá znalosť problematiky, tak je na nízkej úrovni. Čo nechcem povedať vo všeobecnosti, ale tak jak ste aj spomínali tu trestné činy v spojitosti s trestnými činmi, čo sa týka financií a nadmerných odpočtov DPH, ak to vyšetruje vyšetrovateľ, ktorý nemá ekonomické vzdelanie a nevidí do daňovej problematiky, tak veľmi ťažko, hej, sa mu jednak aj vyšetrujú tie veci, aj uzatvárajú tie spisy. Potom vy ako prokuratúra tak, samozrejme, tiež nemôžte v danej veci konať. Ďalšia vec, ktorá tu bola spomenutá z vašej strany, ja som si len tak, a poprosil by som, keď by ste mi dali aj vysvetlenie k tomu, ja sa len dotknem k tým násilným trestným činom alebo trestným činom, teraz už neviem, ale 11,8, takmer 12-tisíc trestných činov zo strany recidivistov. A nárast ste tam spomenuli, že o tisíc oproti minulému roku. Poprosil by som... (Reakcia generálneho prokurátora.) 2011, teda oproti roku 2011, takže je tam nárast zo strany týchto recidivistov. Ja by som tak, no možno to je také zamyslenie vo všeobecnosti aj na nás, na poslancov, že čím to je, hej, a tí recidivisti že páchajú opätovne tú trestnú činnosť. Je dostatočný proces resocializácie, keď sú tí väzni alebo tí, ktorí si odpykajú ten trest, vrátia sa do civilného sektora? Veľakrát je problém s tým začlenením sa toho človeka, toho adepta do systému spoločenského. A veľakrát ja som sa tiež aj stretol v tej osobnej praxi, ak sú veľakrát väzni prepúšťaní, a sú to recidivisti, v zimnom období a majú problém a majú sa potĺkať ako bezdomovci, oni spáchajú ten následne trestný čin, aby bolo o nich postarané, poviem to takto. Budú mať strechu nad hlavou, pravidelnú stravu, no a tak hádam nechceme... (Reakcia z pléna.) Hej, aby, áno... (Reakcia z pléna.)